
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Te’

Πέμπτη, 29 Οκτωβρίου 2026

ΔΕΛΤΙΟ ΤΥΠΟΥ
Παροχή συνδρομής σε χειριστή SUP στους Αγίους Θεοδώρου – Εντοπισμός 54 αλλοδαπών στους Καλούς Λιμένες – Εντοπισμός και διάσωση 31 αλλοδαπών στους Καλούς Λιμένες – Εντοπισμός 11 αλλοδαπών στην Μυτιλήνη - Διακομιδή ασθενούς

Τις μεσημβρινές ώρες χθες, ενημερώθηκε το Α’ Λιμενικό Τμήμα Αγίων Θεοδώρων του Λιμεναρχείου Κορίνθου από ιδιώτη για την ύπαρξη δύο χειριστών σανίδας όρθιας κωπηλασίας (SUP) σε πιθανή δυσχερή θέση, στη θαλάσσια περιοχή της Κινέτας. Αμέσως στην περιοχή μετέβη ένα ρυμουλκό πλοίο, όπου εντόπισε έναν αλλοδαπό χειριστή SUP, ηλικίας 16 ετών σε δυσχερή θέση, ενώ στο σημείο είχε ήδη μεταβεί έτερος χειριστής SUP προς παροχή συνδρομής. Στη συνέχεια, κατέφθασε στο σημείο ένα ιδιωτικό σκάφος, το οποίο παρέλαβε τους ανωτέρω και τους μετέφερε στην παραλία της Κινέτας, καλά στην υγεία τους. Ο 16χρονος παρελήφθη από ασθενοφόρο όχημα του ΕΚΑΒ και διακομίστηκε σε νοσοκομειακή μονάδα της Αττικής για περαιτέρω ιατρικές εξετάσεις.

*****

Τις απογευματινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών στην ευρύτερη περιοχή «ΣΤΕΝΑ» Καλών Λιμένων. Κατόπιν χερσαίων ερευνών, στελέχη Λ.Σ.- ΕΛ.ΑΚΤ. εντόπισαν 54 αλλοδαπούς (39 άντρες, 9 γυναίκες και 6 ανήλικους), οι οποίοι οδηγήθηκαν με λεωφορείο στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α.) του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.
*****

Τις βραδινές ώρες χθες, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 48 ν.μ. νοτιοανατολικά των Καλών Λιμένων. Άμεσα την περιοχή κατέπλευσε ένα φορτηγό πλοίο σημαίας Νήσων Μάρσαλ, το οποίο εντόπισε 31 αλλοδαπούς (26 άνδρες, 1 γυναίκα και 4 ανήλικους), τους οποίους περισυνέλεξε και στη συνέχεια τους μετέφερε, με τη συνδρομή της επιβατηγούς -λάντζας «ΕΛΕΝΗ» Ν.Π.2097, στο λιμάνι των Καλών Λιμένων. Ακολούθως, οδηγήθηκαν με λεωφορείο στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α.) του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.
*****

Τις πρωινές ώρες την 27.10.2026, ενημερώθηκε η Λιμενική Αρχή της Μυτιλήνης για την ύπαρξη αλλοδαπών στην ευρύτερη περιοχή «ΑΓ. ΦΩΚΑ» Βατερών Λέσβου. Στο σημείο εντοπίστηκαν 11 αλλοδαποί (όλοι άνδρες) οι οποίοι μεταφέρθηκαν με ασφάλεια στο λιμάνι της Μυτιλήνης. Προανάκριση διενεργείται από το Κεντρικό Λιμεναρχείο Μυτιλήνης.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής, διακομίστηκε από το λιμάνι της Κέρκυρας στο λιμάνι της Ηγουμενίτσας με Περιπολικό σκάφος Λ.Σ.-ΕΛ.ΑΚΤ., 28χρονος, ο οποίος έχρηζε άμεσης νοσοκομειακής περίθαλψης.

